
Sülysáp Város Önkormányzata Képviselő-testületének

2018. november 21-én tartandó munkaterv szerinti ülésére

2. napirendhez

Tárgy: Sülysápi Hírforrás szerkesztőségének 2018. évi beszámolója
Tisztelt Képviselő-testület!

A Sülysápi Hírforrás Szerkesztő Bizottságának 2017 novemberétől 2018 októberéig tartó időszakot átölelő beszámolójából tájékoztatást kaptunk a lap megjelenésének gyakoriságáról, terjedelméről, tartalmáról, gazdaságosságáról, és a szerkesztésével kapcsolatos fejleményekről, problémákról.
Meglátásom szerint a lapra továbbra is szükség van, a jelenlegi ingyenes megjelenési formában, hiszen ezzel tudjuk a lakosságot a legszélesebb körben tájékoztatni az önkormányzat munkájáról, valamint a településen zajló fejlesztésekről, eseményekről.
Kérem a tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjen! 

…/2018. (XI. 21.) ÖKT határozati javaslat
Sülysáp Város Önkormányzatának Képviselő-testülete elfogadja a Sülysápi Hírforrás Szerkesztő Bizottságának előző egy éves időszakról szóló beszámolóját, és megköszöni a szerkesztők áldozatos munkáját.

Határidő: azonnal
Felelős: Sülysáp Hírforrás Szerkesztő Bizottságának elnöke
Sülysáp, 2018. november 15.

Horinka László s.k.


polgármester
A Sülysápi Hírforrás című helyi lap éves beszámolója

2017. november – 2018. október
Tisztelt képviselő-testület!

Az előző évhez hasonlóan az újság szerkesztői közül csupán ketten, Zemen Pálné (a helytörténeti rovat vezetője) és Tarnavölgyi László (a kulturális rovat vezetője) végzik folyamatosan munkájukat, ez nagyban megnehezíti azt, hogy az önkormányzati hírek mellett egyéb „színes” hírek is megjelenjenek az újságban. Pallaginé Cseri Sára, mint korrektor segíti a lap kiadását.

Mivel jelenleg nincs főszerkesztőnk, és szerkesztőink sem, az újsággal kapcsolatos összes koordinációt (cikkek fogadása, rendezése, egyeztetése, hirdetések egyeztetése, kezelése, nyomdai kapcsolatok, az újság tördelése és nyomdai előkészítése) én magam végzem. 

A napi, sokszor reggel sem ismert feladataim hektikussága és tervezhetetlensége okán célszerű lenne átgondolni, hogy az újság tördelése, összeállítása (akár csak a hirdetések kezelése) nyomdában vagy egyéb módon történjen. Ez valamilyen mértékben drágítaná a kiadást, azonban tervezhetőbb lenne a szerkesztési folyamat. Emellett természetesen nagy gondunk az, hogy „közéleti szerkesztőnk” nincs. Alkalmas munkatárs bevonásával interjúk, riportok gyakrabban jelenhetnének meg, színesítve az újságot. (Anyagok hiányában több hónapban is összevont számokat jelentettünk meg, hiszen gazdaságtalan lett volna pl. 8 oldalon megjelennünk a szokásos 12-16 helyett.)

Az újságról fontos elmondani, hogy immáron 12. éve gyakorlatilag hónapról-hónapra tájékozódhatnak belőle a helyi lakosok. Az önkormányzat kezdettől fogva kiemelten fontosnak tartja, hogy az önkormányzati munkáról folyamatosan jelenjenek meg hiteles információk, amikhez ingyenesen juthassanak hozzá mintegy 3100 helyi háztartásban. 

2017 novemberétől 2018 októberéig a megjelent 9 lapszámunk összesen 2.561.685 Ft-ba került. 

Hirdetésekből 147.280 Ft (már lekönyvelt) bevételünk származott, ami kevesebb az egy évvel korábbinál. Ez azért van így, mert jellemzőek lettek a 6-12 hónapos folyamatos megjelenések, amiket az összevont kedvezmények miatt általában egyben számlázunk, és ezek rögzítése még nem történt meg. Nagyságrendileg kb. 250.000 Ft további bevétel várható még így az év végéig, azaz a tavalyinál kicsivel több bevételt realizálunk ugyanolyan árú hirdetések mellett.

A terjesztést a TÁVÜSZ Kft. felügyelete alá tartozó közmunkások végzik. Csökkenő mértékben, de elvétve még mindig érkeznek jelzések hiányos terjesztésről. Minden esetben reagálunk ezekre.

Sülysáp, 2018. november 15.

Köszönettel és tisztelettel:

Katus Norbert

